*Par iepirkumu procedūras “– Autostāvvietu pārvaldības sistēmas izstrāde, piegāde un uzturēšana” (ID Nr. RS 2023/77\_) nolikuma prasībām*

Rīgas pašvaldības sabiedrības ar ierobežotu atbildību „Rīgas satiksme” (turpmāk – Pasūtītājs) Iepirkuma komisija no iespējamā pretendenta ir saņēmusi elektroniskā pasta vēstuli ar lūgumu sniegt atbildes uz jautājumu par atklāta konkursa “Autostāvvietu pārvaldības sistēmas izstrāde, piegāde un uzturēšana” (ID Nr. RS 2023/77\_) (turpmāk Atklāts konkurss) nolikuma prasībām.

**1. jautājums:**

Iepirkuma nolikuma 17.2. punkts nosaka: *“17.2. Pretendentam iepriekšējo 5 (piecu) gadu laikā (2019., 2020., 2021., 2022., 2023. un 2024. līdz piedāvājuma iesniegšanai) ir pieredze vismaz vienas autostāvvietas pārvaldības sistēmas (tas ir, norēķinu, autostāvvietu uzskaites un kontroles risinājumu) izstrādē un piegādē ar nosacījumu, ka pretendents ir vismaz 12 mēnešus nodrošinājis šīs sistēmas uzturēšanu un sistēma darbojas reālā vidē vismaz 12 mēnešus.”*

Ievērojot, ka saskaņā ar Iepirkuma nolikuma 14.1. punktu Iepirkuma priekšmets ir Autostāvvietu pārvaldības sistēmas **izstrādes, piegādes un uzturēšanas** pakalpojumi, lūdzam apstiprināt, vai par atbilstošu minētās prasības izpildei tiks atzīta Pretendenta iepriekšējo 5 (piecu) gadu laikā iegūta pieredze autostāvvietu pārvaldības sistēmas pilnveidošanas un uzturēšanas projektā, kura ietvaros veikta sistēmas papildinājumu izstrāde, piegāde un ieviešana?

**1.atbilde:**

Iepirkuma komisija paskaidro, lai apliecinātu Atklāta konkursa Nolikuma 17.2.punktā noteikto prasību izpildi, Pretendentam jābūt 5 (piecu) gadu laikā ( 2019.,2020., 2021., 2022., 2023. un 2024.līdz piedāvājuma iesniegšanai) ir pieredze vismaz vienas autostāvvietas pārvaldības sistēmas (tas ir, norēķinu, autostāvvietu uzskaites un kontroles risinājumu), **tieši visas sistēmas kopā**, izstrādē un piegādē, un ar nosacījumu, ka pretendents ir vismaz 12 mēnešus nodrošinājis šīs sistēmas uzturēšanu un sistēma darbojas reālā vidē vismaz 12 mēnešus. Autostāvvietu pārvaldības sistēmas pilnveidošana nav pielīdzināma izstrādei.

**2. jautājums:**

Iepirkuma nolikuma 17.3. punkts nosaka: *“17.3. Pretendentam iepriekšējo 5 (piecu) gadu laikā (2019., 2020., 2021., 2022., 2023. un 2024. līdz piedāvājuma iesniegšanai) ir pieredze vismaz vienā informācijas sistēmu migrācijas, informācijas sistēmu papildinājumu izstrādes projektā, kurā izmantotas šādas tehnoloģijas:*

*17.3.1. mobilā lietotne Android operētājsistēma;*

*17.3.2. Azure vidē, SQL Azure;*

*17.3.3. programmatūras piegāžu vide – Git (GitHub, GitLab vai Azure DevOps) un aplikāciju konteineru tehnoloģija (piem., Docker);*

*17.3.4. API arhitektūras stilam RESTful;*

*17.3.5. integrācija ar ārējām informācijas sistēmām;*

*17.3.6. elektronisko maksājumu apstrādes risinājumi.”*

Lūdzam apstiprināt, vai Pretendents pareizi saprot, ka minētās prasības izpilde apliecināma ar Pretendenta iepriekšējo 5 (piecu) gadu laikā iegūtu pieredzi informācijas sistēmu papildinājumu izstrādes projektā, kurā izmantotas apakšpunktos norādītās tehnoloģijas **un** kura ietvaros veikta informācijas sistēmu migrācija?

**2.atbilde:**

Norādītā pieredze atbilst nolkuma 17.3.punkta prasībām, ja projektā izmantotas visas 17.3.1. – 17.3.6.apakšpunktos norādītās tehnoloģijas.

**3. jautājums:**

Iepirkuma nolikuma 17.4. punkts nosaka, ka Pretendentam Iepirkuma līguma izpildē jānodrošina vismaz šādi speciālisti:

*“17.4.1. viens (1) programmētājs, kurš iepriekšējo 5 (piecu) gadu laikā (2019., 2020., 2021., 2022., 2023. un 2024. līdz piedāvājuma iesniegšanai) ir veicis vismaz vienas autostāvvietu pārvaldības sistēmas (tas ir, norēķinu, autostāvvietu uzskaites un kontroles risinājumu) izstrādi; [..]*

*17.4.3. viens (1) projektu vadītājs, kuram iepriekšējo 5 (piecu) gadu laikā (2019., 2020., 2021., 2022., 2023. un 2024. līdz piedāvājuma iesniegšanai) ir bijusi pieredze kā projekta vadītājam autostāvvietu pārvaldības sistēmas (tas ir, norēķinu, autostāvvietu uzskaites un kontroles risinājumu) ieviešanas projektā.”*

Ievērojot, ka saskaņā ar Iepirkuma nolikuma 14.1. punktu Iepirkuma priekšmets ir Autostāvvietu pārvaldības sistēmas **izstrādes, piegādes un uzturēšanas** pakalpojumi, lūdzam apstiprināt, vai par atbilstošu norādītajiem speciālistiem izvirzītajām kvalifikācijas prasībām tiks atzīta iepriekšējo 5 (piecu) gadu laikā iegūta pieredze autostāvvietu pārvaldības sistēmas pilnveidošanas un uzturēšanas projektā, kura ietvaros veikta sistēmas papildinājumu izstrāde, piegāde un ieviešana?

**3.atbilde:**

Iepirkuma komisija paskaidro, lai apliecinātu Atklāta konkursa Nolikuma 17.4.punktā noteikto prasību izpildi, Pretendenta 17.4.1.punktā minētajam speciālistam (programmētājam) 5 (piecu) gadu laikā (2019.,2020., 2021., 2022., 2023. un 2024. līdz piedāvājuma iesniegšanai) jābūt pieredzei vismaz vienas autostāvvietas pārvaldības sistēmas (tas ir, norēķinu, autostāvvietu uzskaites un kontroles risinājumu), **tieši visas sistēmas kopā**, izstrādē un piegādē. Pretendenta 17.4.3.punktā minētajam speciālistam (projektu vadītājam) 5 (piecu) gadu laikā (2019.,2020., 2021., 2022., 2023. un 2024. līdz piedāvājuma iesniegšanai) jābūt pieredzei kā projekta vadītājam vismaz vienas autostāvvietas pārvaldības sistēmas (tas ir, norēķinu, autostāvvietu uzskaites un kontroles risinājumu), **tieši visas sistēmas kopā,** ieviešanas projektā. Autostāvvietu pārvaldības sistēmas pilnveidošana nav pielīdzināma izstrādei, kā arī autostāvvietu pārvaldības sistēmas pilnveidošanas projekta ieviešana nav pielīdzināma sistēmas ieviešanai.

 Papildu Iepirkuma komisija informē, ka saskaņā ar Atklāta konkursa Nolikuma 18.6.noteikumiem, Pretendents, lai apliecinātu profesionālo pieredzi vai Pasūtītāja prasībām atbilstoša personāla pieejamību, var balstīties uz citu personu spējām. Šādā gadījumā pretendents pierāda Pasūtītājam, ka tā rīcībā būs nepieciešamie resursi, iesniedzot šo pesonu apliecinājumu vai vienošanos par nepieciešamo resursu nodošanu pretendenta rīcībā.

Iepirkumu komisijas priekšsēdētāja K. Meiberga